recursal/SuperWikiNEXT-32B huggingface dataset:
**มหาวิทยาลัยเออเรอบรู** (สวีเดน: *Örebro universitet*) เป็นมหาวิทยาลัยของรัฐ ตั้งอยู่ที่เมืองเออเรอบรู ประเทศสวีเดน มหาวิทยาลัยเริ่มก่อตั้งเป็นครั้งแรกจากการเริ่มมีการสอนในบางหลักสูตรของมหาวิทยาลัยอุปซอลาที่เมืองเออเรอบรูในช่วงปลาย ค.ศ.1960 หลังจากนั้นได้ตั้งเป็นวิทยาลัยเออเรอบรูในปี ค.ศ.1977 วิทยาลัยเออเรอบรูได้ทำงานร่วมกับสถาบันทางการศึกษาอื่น ๆ 3 แห่ง ที่มีอยู่ในเมืองเออเรอบรูอยู่ก่อนแล้วคือ วิทยาลัยการศึกษา วิทยาลัยการกีฬา และวิทยาลัยการสังคมสงเคราะห์

รัฐบาลสวีเดนได้ยกฐานะวิทยาลัยเออเรอบรูเป็นมหาวิทยาลัยเออเรอบรูในปี ค.ศ.1999 และได้กลายเป็นมหาวิทยาลัยแห่งที่ 12 ของประเทศสวีเดน

วันที่ 30 มีนาคม ค.ศ.2010 มหาวิทยาลัยได้เริ่มก่อตั้งวิทยาลัยแพทยศาสตร์ และทำงานร่วมกับโรงพยาบาลมหาวิทยาลัยเออเรอบรูเพื่อใช้ในการฝึกสอนและทำวิจัยของมหาวิทยาลัย และได้กลายเป็นโรงเรียนแพทย์ลำดับที่ 7 ของประเทศสวีเดน

ในปี 2018 มหาวิทยาลัยเออเรอบรูถูกจัดอยู่ในลำดับที่ 62 ในภาพรวมของกลุ่มมหาวิทยาลัยใหม่ทั่วโลก (Young University Rankings) และหลักสูตรนิติศาสตร์ของมหาวิทยาลัยเป็นหลักสูตรหนึ่งที่มีผู้เลือกมากที่สุดในการสอบคัดเลือกเข้ามหาวิทยาลัยในประเทศสวีเดน (อันดับ 10 ในปี ค.ศ. 2018 มีผู้ยื่นใบสมัครกว่า 4,800 คน)

มหาวิทยาลัยเออเรอบรูมีทั้งหมด 3 วิทยาเขต คือ วิทยาเขตแอล์มบีในเมืองเออเรอบรูเป็นที่ตั้งของวิทยาลัยวิทยาศาสตร์สุขภาพและวิทยาลัยต่าง ๆ ของมหาวิทยาลัย วิทยาเขต USÖ ติดกับโรงพยาบาลมหาวิทยาลัยเออเรอบรู (Universitetssjukhus Örebro) เป็นที่ตั้งของวิทยาลัยแพทยศาสตร์ และวิทยาเขตกรีฮิตตันที่เมืองกรีฮิตตัน เป็นที่ตั้งของวิทยาลัยการโรงแรม

### วิทยาลัย

มหาวิทยาลัยมีหลักสูตรการสอนมากกว่า 85 หลักสูตร มีนักศึกษาเต็มเวลากว่า 17,000 คน นักศึกษาที่ทำวิจัยระดับปริญญาเอก 400 คน ศาสตราจารย์มหาวิทยาลัย 125 คน อาจารย์และนักวิจัย 520 คน เจ้าหน้าที่เต็มเวลากว่า 1400 คน แบ่งเป็น 3 คณะ 8 วิทยาลัย ได้แก่

* วิทยาลัยแพทยศาสตร์
* วิทยาลัยวิทยาศาสตร์สุขภาพ
* วิทยาลัยการโรงแรม ศิลปการทำอาหารและวิทยาศาสตร์การอาหาร
* วิทยาลัยมนุษยศาสตร์ การศึกษาและสังคมวิทยา
* วิทยาลัยกฎหมาย จิตวิทยาและสังคมสงเคราะห์
* วิทยาลัยการดนตรี การละครและศิลปะ
* วิทยาลัยวิทยาศาสตร์และเทคโนโลยี
* วิทยาลัยบริหารธุรกิจ

อ้างอิง
-------

1. ↑  Swedish Higher Education Authority (*Högskoleverket*) - Annual report 2010 เก็บถาวร 2016-03-04 ที่ เวย์แบ็กแมชชีน (ในภาษาสวีเดน), p. 106ff.
2. ↑  Historik เก็บถาวร 2013-03-06 ที่ เวย์แบ็กแมชชีน, Örebro University, updated 8 December 2010 (ในภาษาสวีเดน)
3. ↑  "Örebro får utbilda läkare" (ภาษาสวีเดน). Dagens Nyheter. 2010-03-30.
4. ↑  "Hård konkurrens till starka professionsutbildningar". Örebro University. Retrieved 2018-07-21.
5. ↑  "Statistik HT18: Totalt antal sökande". UHR. Retrieved 2018-07-20.

แหล่งข้อมูลอื่น
---------------


คอมมอนส์ มีภาพและสื่อเกี่ยวกับ:  
**มหาวิทยาลัยเออเรอบรู**

* Örebro University - เว็บไซต์อย่างเป็นทางการ

  

พิกัดภูมิศาสตร์: 59°15′16″N 15°14′43″E﻿ / ﻿59.25444°N 15.24528°E﻿ / 59.25444; 15.24528

| การควบคุมรายการหลักฐาน แก้ไขสิ่งนี้ที่วิกิสนเทศ |
| --- |
| ทั่วไป | 
* ISNI
	+ 1
* VIAF
	+ 1
* เวิลด์แคต

 |
| หอสมุดแห่งชาติ | 
* ฝรั่งเศส (ข้อมูล)
* เยอรมนี
* อิสราเอล
* สหรัฐ
* เช็กเกีย

 |
| อื่น ๆ | 
* SUDOC (France)
	+ 1

 |
**ถนนเดโช** (อักษรโรมัน: *Thanon Decho*) เป็นถนนที่อยู่ในพื้นที่แขวงสุริยวงศ์ เขตบางรัก กรุงเทพมหานคร เป็นถนนสั้น ๆ ในลักษณะเป็นซอยเชื่อมระหว่างถนนสุรวงศ์กับถนนสีลม ที่แยกเดโช เป็นถนนที่เกิดขึ้นโดยเจ้าพระยาสุรวงศ์วัฒนศักดิ์ (โต บุนนาค) เป็นผู้จัดซื้อที่ดินและตัดถนนขึ้นสองสาย และท่านผู้หญิงตลับสีหราชเดโช ผู้เป็นภรรยาได้ขอพระราชทานชื่อจากสมเด็จพระศรีพัชรินทราบรมราชินีนาถ ขณะที่ทรงเป็นผู้สำเร็จราชการแทนพระองค์ พระองค์พระราชทานชื่อว่า ถนนเดโช ตามบรรดาศักดิ์ที่เจ้าพระยาสุรวงศ์วัฒนศักดิ์ดำรงอยู่ในขณะนั้น คือ พระยาสีหราชเดโชชัย พร้อมกับถนนสุรวงศ์ และพระบาทสมเด็จพระจุลจอมเกล้าเจ้าอยู่หัวยังทรงรับถนนทั้งสองสายนี้เป็นถนนหลวงด้วย ในปัจจุบันบริเวณถนนเดโชเป็นถนนที่เต็มไปด้วยตึกรามของกลุ่มธุรกิจขนาดใหญ่จำนวนมาก เช่นเดียวกับ ถนนสีลมที่อยู่ใกล้เคียง

อ้างอิง
-------

1. ↑  นิตยสารสารคดี ฉบับที่ 232 มิถุนายน 2547 หน้า 156
2. ↑  pongsakornlovic (2010-12-03). "CHN 159 ถนนสุรวงศ์ และเดโช". *ชื่อนั้น...สำคัญไฉน ?*.

พิกัดภูมิศาสตร์: 13°43′37″N 100°31′31″E﻿ / ﻿13.726858°N 100.525267°E﻿ / 13.726858; 100.525267
**มูลนิธิมหามกุฏราชวิทยาลัย** เป็น"องค์กรการกุศล"จัดตั้งขึ้นเพื่อทำหน้าที่เผยแผ่ พุทธธรรมโดยจัดตรวจชำระและแปลคัมภีร์พระพุทธศาสนา แล้วจำหน่ายเผยแผ่ในราคาเผยแผ่พระพุทธศาสนา ปัจจุบัน ได้จัดพิมพ์ตำรับตำราทางพระพุทธศาสนาอันจะเป็นประโยชน์ในการเรียนนักธรรมและบาลีทุกระดับชั้นในราคาถูก และยังจัดพิมพ์และจำหน่ายหนังสือเกี่ยวแก่พระพุทธศาสนา

ประวัติ
-------

เดิมพระจอมเกล้าเจ้าอยู่หัว ทรงขอให้หมอบรัดเลย์พิมพ์ตำรับตำราทางพระพุทธศาสนาเพื่อเผยแผ่บ้าง เพราะสมัยของพระองค์นั้น คนไทยยังไม่มีโรงพิมพ์ แม้หมอบรัดเลย์จะมีโรงพิมพ์แต่หลักๆ ก็ใช้พิมพ์หนังสือเพื่อเผยแผ่ศาสนาคริสต์เป็นหลัก ต่อมาเมื่อหมอบรัดเลย์ปฏิเสธ อ้างว่าศาสนาพุทธเป็นคู่แข่งศาสนาคริสต์ พระองค์จึงพยายามสร้างโรงพิมพ์ในบริเวณตำหนักเพ็ชร วัดบวรนิเวศวิหารนั่นเอง โดยให้ศิษยานุศิษย์ของพระองค์เป็นกองบรรณาธิการ ส่วนแท่นพิมพ์นั้นทรงให้เก็บไว้ที่ศาลาฤๅษีข้างพระอุโบสถ กิจการโรงพิมพ์นี้หยุดไปบ้าง เป็นครั้งคราวเพราะมีปัญหาค่าใช้จ่าย ต่อมาถึงยุคสมเด็จพระมหาสมณเจ้า กรมพระยาวชิรญาณวโรรส เป็นเจ้าอาวาสวัดบวรนิเวศวิหาร พระองค์ได้ประกาศให้โรงพิมพ์ภายในวัดบวรนิเวศวิหารว่า โรงพิมพ์มหามกุฏราชวิทยาลัย เพื่อเฉลิมพระนามพระบรมราชชนก โดยทรงเปิดเมื่อ พ.ศ. 2439 แต่บางคราวก็หยุดพิมพ์บ้าง เพราะต้องหาทุนมาจัดพิมพ์เพื่อแจกอย่างเดียว จนกระทั่งเมื่อถึงสมัยที่สมเด็จพระสังฆราชเจ้า กรมหลวงวชิรญาณวงศ์ พระองค์ได้ทรงรื้อฟื้นกิจการอีกครั้งเมื่อวันที่ 25 กรกฎาคม 2478 คราวนี้ มีการดำเนินการขอรับบริจาคเพื่อตั้งทุนจัดพิมพ์หนังสือโดยเฉพาะ ทำให้กิจการดีขึ้นมาโดยลำดับจนทุกวันนี้

มูลนิธิมหามกุฏราชวิทยาลัยกับมหามกุฏราชวิทยาลัย
----------------------------------------------

มูลนิธิมหามกุฏราชวิทยาลัยได้มีบทบาทสำคัญในช่วงที่อาจารย์ สุชีพ ปุญญานุภาพพยายามก่อตั้งมหาวิทยาลัยสงฆ์จนเป็นผลสำเร็จ โดยมูลนิธิมหามกุฏราชวิทยาลัยได้เป็นแหล่งเงินทุนสำคัญในการช่วยให้มหาวิทยาลัย มหามกุฏราชวิทยาลัยดำเนินการไปได้ โดยเฉพาะในช่วงแรกๆ ซึ่งเป็นช่วงที่
รัฐบาลปฏิเสธไม่ยอมอุปถัมภ์มหาวิทยาลัยสงฆ์เพราะเห็นว่าเป็นมหาวิทยาลัยเถื่อน มูลนิธิมหามกุฏราชวิทยาลัย ยังให้ทุนแก่นักศึกษาที่มีผลการเรียนดีอีกด้วย

สถานที่ตั้งสำนักงาน
-------------------

สำนักงานมูลนิธิฯ ตั้งอยู่หน้าวัดบวรนิเวศวิหาร เขตพระนคร กรุงเทพมหานคร ติดต่อสอบถามหนังสือธรรมะได้ที่หมายเลขโทรศัพท์ 02-6291417

กรรมการบริหารมูลนิธิ
--------------------

ปัจจุบัน นายบัณฑูร ล่ำซำ เป็นประธานกรรมการผู้จัดการมูลนิธิมหามกุฏราชวิทยาลัย ในพระบรมราชูปถัมภ์

อ้างอิง
-------

* **ร้อยปีมหามกุฏราชวิทยาลัย**. กรุงเทพฯ: โรงพิมพ์มหามกุฏราชวิทยาลัย, 2536 (จัดพิมพ์เนื่องในวาระครบรอบ 100 ปีแห่งการสถาปนา)

แหล่งข้อมูลอื่น
---------------

* มูลนิธิมหามกุฏราชวิทยาลัย ในพระบรมราชูปถัมภ์[*ลิงก์เสีย*]
ภาพวาดจาก ค.ศ. 1802 แสดงให้เห็นฝีจากการปลูกฝีด้วยเชื้อฝีดาษ (ภาพซ้าย) และฝีดาษวัว (ภาพขวา) ที่ 16 วัน หลังปลูกฝี
**การปลูกฝี** (อังกฤษ: inoculation) เป็นวิธีการอย่างหนึ่งที่ใช้ในการสร้างภูมิคุ้มกันต่อโรคติดเชื้อ โดยบางครั้งอาจมีการใช้คำว่า inoculation ในความหมายเดียวกันกับ vaccination (การให้วัคซีน) และ immunization (การเสริมภูมิคุ้มกัน) อยู่บ้าง อย่างไรก็ดีแต่ละคำมีความหมายในรายละเอียดแตกต่างกันในบางประเด็น โดย inoculation มักมีขั้นตอนของการจงใจทำให้เกิดโรคขึ้นในคนหรือสัตว์

ต้นกำเนิด
---------

แต่ตั้งเดิมแล้ว การปลูกฝีมีที่มาจากการป้องกันโรคฝีดาษ โดยการนำส่วนประกอบของหนองจากฝีของผู้ป่วยโรคฝีดาษมาฝังในผิวหนังของผู้รับการปลูกฝี ทั้งนี้ในยุคนั้น การติดต่อของโรคฝีดาษมักเกิดจากการติดเชื้อผ่านการสูดเอาละอองที่มีเชื้อเข้าไป ทำให้เกิดการติดเชื้อที่เยื่อเมือกของปาก จมูก หรือระบบหายใจ ก่อนที่จะแพร่กระจายไปทั่วร่างกาย ทำให้ผู้ป่วยที่ติดเชื้อผ่านช่องทางนี้มีอาการรุนแรง แตกต่างจากการติดเชื้อที่ผิวหนัง ซึ่งผู้ป่วยมักมีอาการไม่รุนแรงเท่า และมักมีการติดเชื้ออยู่เฉพาะที่ผิวหนัง แต่สามารถกระตุ้นให้เกิดภูมิคุ้มกันได้เหมือนกัน ปัจจุบันวิธีปลูกฝีเพื่อสร้างภูมิคุ้มกันต่อโรคฝีดาษนี้ เป็นที่รู้จักในชื่อว่า variolation (การปลูกฝีดาษ) โดยการปลูกฝีมีบันทึกย้อนหลังไปในประวัติศาสตร์ทั้งในอินเดีย แอฟริกา และจีน

อ้างอิง
-------

1. ↑  Chandrakant, Lahariya (2014). "[A brief history of vaccines & vaccination in India]". *The Indian Journal of Medical Research*. Indian Journal of Medical Research. **139** (4): 491–511. PMC 4078488. PMID 24927336.
**พระเทพมุนี** นามเดิม **ด้วง** อดีตเจ้าอาวาสวัดสังข์กระจายวรวิหาร และเป็นผู้ที่สมเด็จพระเจ้าบรมวงศ์เธอ กรมพระยาดำรงราชานุภาพสันนิษฐานว่าเป็นผู้แต่งมหาเวสสันดรชาดก กัณฑ์ชูชก

ประวัติ
-------

พระเทพมุนี ไม่ปรากฎประวัติในตอนต้น ได้เป็นเจ้าอาวาสวัดสังข์กระจายวรวิหารในสมัยรัชกาลที่ 1 ในพ.ศ. 2332 คราวเกิดอสุนีบาตตกต้องมุขพระที่นั่งอมรินทราภิเษกมหาปราสาทติดเป็นเพลิงไหม้ขึ้น พระบาทสมเด็จพระพุทธยอดฟจุฬาโลกมหาราชทรงปริวิตกว่าเห็นจะเป็นอัปมงคลนิมิตรแก่บ้านเมือง พระราชาคณะต่างได้ลงชื่อถวายชัยมงคล ซึ่งรายนามพระสงฆ์ที่ถวายพระพรครั้งนั้นมีพระเทพมุนีวัดสังข์กระจายด้วยรูปหนึ่ง นอกจากนี้พระเทพมุนียังเคยถวายแก้ข้อกังหาปัญหาธรรมและพระราชปุจฉาในรัชกาลที่ 1 อีกด้วย

เมื่อปี พ.ศ. 2350 พระเทพมุนี วัดสังข์กระจาย ได้เข้าถวายเทศน์กัณฑ์ชูชกในรัชกาลที่ 1 ใน*หนังสือวชิรญาณวิเศษ* กล่าวว่า

"(พระบาทสมเด็จพระพุทธยอดฟ้าจุฬาโลก) ทรงพระจินดาไมยญาณ จะทรงพระราชอุทิศอัครมหาบูชาวรามิศวิจิตรอัศจรรย์ แก่มหาเวสสันดรชาดกเบื้องปลายใกล้ปรมาภิเษกสัมโพธิญาณ จึงมีพระราชบริหารดำรัสเหนือเกล้าสั่งสมเด็จอัคราโชรส และสมเด็จพระอัคคราชนัดดาบรมวงศานุวงศ์ทั้งปวง ให้แจกรับปันซึ่งกัณฑ์มหาชาติ พระบรมราชโองการที่โปรดให้บรมวงศานุวงศ์รับเป็นเจ้าภาพกัณฑ์เทศน์เป็นกัณฑ์ ๆ ไปนี้ปรากฏว่า เจ้าจอมฝ่ายในรับกัณฑ์ชูชก พระเทพมุนีวัดสังข์กระจายสำแดง"

สมเด็จพระเจ้าบรมวงศ์เธอ กรมพระยาดำรงราชานุภาพสันนิษฐานไว้ในหนังสือ *เรื่องตั้งพระราชาคณะผู้ใหญ่กรุงรัตนโกสินทร์* ว่า "บางทีจะเป็นผู้แต่งกัณฑ์ชูชก ที่เรียกกันว่า ความเรียงวัดสังข์กระจาย ซึ่งเทศน์กันอยู่ทั่วไปทุกวันนี้"

อ้างอิง
-------

1. ↑  ธัญพร เขียนพรมมา (8 มิถุนายน 2019). "ประวัติผู้แต่งมหาเวสสันดรชาดกทั้ง 13 กัณฑ์". blogspot. สืบค้นเมื่อ 5 มกราคม 2012.
2. ↑  วัดสังข์กระจาย (8 มิถุนายน 2019). "ประวัติความเป็นมาวัดสังข์กระจาย". วัดสังข์กระจาย. คลังข้อมูลเก่าเก็บจากแหล่งเดิมเมื่อ 2021-07-28. สืบค้นเมื่อ 18 กรกฎาคม 2021.
3. ↑  สมมตอมรพันธุ์, พระเจ้าบรมวงศ์เธอ กรมพระ , ดำรงราชานุภาพ, สมเด็จฯ กรมพระยา, ผู้แต่งร่วม. *เรื่องตั้งพระราชาคณะผู้ใหญ่ในกรุงรัตนโกสินทร์ เล่ม 1*. กรุงเทพ : กรมศิลปากร, พ.ศ. 2545. 375 หน้า. ISBN 9744175303
**ค่ายขุนกระทิง** เป็นค่ายตั้งรับของเมืองชุมพร ในสมัยกรุงศรีอยุธยา ในปี พ.ศ. 2305 พระยาชุมพร (พวย) อดีตเจ้าเมืองชุมพรได้ตั้งค่ายขุนกระทิง เป็นแนวการตั้งรับกองทัพพม่า อยู่บริเวณเชิงเขาถ้ำขุนกระทิง เพื่อความปลอดภัยของชาวเมืองชุมพร เป็นค่ายลับในป่า ในอดีตเรียกว่า "บ้านนามะพร้าว"

ตั้งแต่ปี พ.ศ. 2305 เป็นต้นมา เมืองชุมพรต้องส่งกำลังกองทัพบก กองทัพเรือ ของเมืองชุมพร เข้ารักษาพระนครศรีอยูธยา โดยการเดินทางไปและกลับทุกปี ทำให้กำลังทหารเมืองชุมพรล้า จนถึงเดือนกุมภาพันธ์-มีนาคม พ.ศ. 2308 กองทัพพม่ายกทัพมาตีเมืองชุมพร ทางด่านทัพต้นไทร (บ้านต้นไทร) หรือ บ้านปากด่าน กองทัพพม่าตั้งค่ายที่นากองเสบียง บริเวณทุ่งนาหนองตาพร้อม บ้านดอนเคี้ยม เพื่อเข้าตีบ้านแหลม ปากคลองสลุย เป็นหมู่บ้านแรก และตีเมืองชุมพร และเมืองบริวาร ทั้ง 8 เมือง แตกทั้งหมดแล้ว ก็ยกทัพตีเมืองเพชรบุรี เมืองบริวาร ต่อไป

พระยาชุมพร (พวย) ได้นำกำลังส่วนหนึ่งเข้ารักษาพระนครศรีอยุธายา มาตั้งรับที่เมืองเพชบุรี และเมืองราชบุรี ที่ค่ายบางกุ้ง จนกองทัพบก และกองทัพเรือ ของเมืองชุมพร แตกที่ค่ายบางกุ้ง ในปลายปี พ.ศ. 2308

อ้างอิง
-------

1. ↑  บันทึกตระกูลขุนไกร นายอากร สืบราชการลับหัวเมืองชายแดน แห่งราชอาณาจักรอยุธยา โดย นายลาภ ศิริภิรมย์ บุตร ขุนคุริงภิรมย์ ผู้บันทึก

ดูเพิ่ม
-------

* การเสียกรุงศรีอยุธยาครั้งที่สอง
|  |  |
| --- | --- |
| ค.ศ. | บทความนี้อ้างอิงคริสต์ศักราช/คริสต์ทศวรรษ/คริสต์ศตวรรษ ซึ่งเป็นสาระสำคัญของเนื้อหา  |

ประติมากรรมเฉพาะหัวของนักบุญซีกิสมุนด์แห่งเบอร์กันดีที่พล็อก
**พระเจ้าซีกิสมุนด์แห่งเบอร์กันดี** (อังกฤษ: Sigismund of Burgundy) เป็นพระมหากษัตริย์เบอร์กันดีตั้งแต่ปี ค.ศ. 516 จนกระทั่งเสด็จสวรรคตในปี ค.ศ. 524

ซีกิสมุนด์เป็นพระราชโอรสของกุนโดบาด ซีกิสมุนด์และโกโดมาร์พระอนุชาทรงพ่ายแพ้ในการต่อสู้ในยุทธการกับพระราชโอรสของพระเจ้าโคลวิสที่ 1 โกโดมาร์หนีรอดไปได้ แต่ซิจิสมุนด์ถูกจับไปเป็นเชลยโดยพระเจ้ากลอโดแมร์ พระมหากษัตริย์ออร์เลอ็อง กลอโดแมร์ปลุกปั่นกองทัพเบอร์กันดีในการกู้เบอร์กันดีคืนมาได้ ขณะเดียวกัน พระเจ้ากลอโดแมร์ก็สั่งให้ประหารชีวิตซีกิสมุนด์ และเดินทัพร่วมกับน้องชายธีโอโดริคที่ 1 พระมหากษัตริย์แห่งเมท์ซเข้ามายังเบอร์กันดีในปี ค.ศ. 524 

ซีกิสมุนด์เป็นศิษย์ของอาวิตุสแห่งเวียน บิชอปแห่งเวียนผู้เปลี่ยนซีกิสมุนด์จากการถือลัทธิเอเรียสของบรรพบุรุษมานับถือศาสนาคริสต์อนุรักษนิยม ซิจิสมุนด์มีความศรัทธาอย่างแน่นแฟ้นจนก่อตั้งอารามอุทิศให้กับนักบุญโมริซที่อาโกนัมในวาเลส์ในปี ค.ศ. 515 ปีต่อมาซิจิสมุนด์ก็ขึ้นครองราชย์เป็นพระมหากษัตริย์แห่งราชอาณาจักรเบอร์กันดี

ความยุ่งยากของซีกิสมุนด์เริ่มขึ้นไม่นานหลังจากที่เสด็จขึ้นครองราชย์เมื่อพระราชโอรสทรงเป็นปรปักษ์ต่อพระองค์และทรงดูแคลนพระมเหสีองค์ใหม่ ซิจิสมุนด์จึงสั่งให้สังหารพระราชโอรส หลังจากนั้นพระองค์ก็ทรงรู้สึกบาปจนต้องเสด็จไปทำสมาธีอยู่ที่อารามที่ทรงก่อตั้งขึ้น

ในปี 523 ซีกิสมุนด์ก็ทรงนำทัพเบอร์กันดีในการต่อสู้กับชาวแฟรงก์ที่รุกรานเข้ามาที่นำโดยชิลเดอแบร์ตที่ 1, โคลแทร์ที่ 1 และ ทีโอเดอแบร์ตที่ 1 เมื่อต้องถอยหนี ซิจิสมุนด์ก็แต่งพระองค์ด้วยเครื่องทรงนักบวชและซ่อนตัวอยู่ในห้องไม่ไกลจากอารามแต่กระนั้นพระองค์ก็ทรงถูกโคลแทร์ที่ 1 จับได้และนำตัวไปยังออร์เลอ็องเพื่อไปปลงพระชนม์ หลังจากนั้นชาวเบอร์กันดีก็นับถือซีกิสมุนด์ว่าเป็นมรณสักขี พระอัฐิของพระองค์ต่อมาพบในบ่อที่คูลมิเยร์ที่ร่างของพระองค์ถูกโยนลงไป และในที่สุดซีกิสมุนด์ก็ได้รับการประกาศเป็นนักบุญ

อ้างอิง
-------

* FMG on Sigimund, King of Burgundy

ดูเพิ่ม
-------

* นักบุญ
* มรณสักขีของคริสเตียน

แหล่งข้อมูลอื่น
---------------

 วิกิมีเดียคอมมอนส์มีสื่อเกี่ยวกับ พระเจ้าซีกิสมุนด์แห่งเบอร์กันดี
Error ซิงเกิลโดยเดวิด โบอี

"**สเปซออดิที**" (อังกฤษ: Space Oddity) เป็นเพลงร็อกที่แต่งโดยเดวิด โบอี วางจำหน่ายเป็นซิงเกิลในปี ค.ศ. 1969 อยู่ในอัลบัมที่สอง "เดวิด โบอี" ของโบอี และประสพความสำเร็จจนเมื่อต้นสังกัดผลิตอัลบัมนี้วางตลาดอีกครั้งในปี 1972 ได้เปลี่ยนชื่ออัลบัมเป็น "สเปซออดิที" ตามชื่อเพลง

เนื้อเพลงกล่าวถึงนักบินอวกาศชื่อ "เมเจอร์ ทอม" (พันตรีทอม) ที่การสื่อสารระหว่างยานอวกาศกับสถานีควบคุมขัดข้อง จนหลุดออกจากวงโคจร และกำลังล่องลอยสู่ห้วงอวกาศ มีเนื้อหาล้อเลียนความล้มเหลวของโครงการสำรวจอวกาศของสหราชอาณาจักร และภาพยนตร์เรื่อง *2001 สเปซโอดิสซี* ของสแตนลีย์ คูบริก ที่ออกฉายก่อนหน้านั้น ซิงเกิลวางจำหน่ายครั้งแรกในเดือนกรกฎาคม ค.ศ. 1969 ในช่วงเวลาใกล้เคียงกับการสำรวจดวงจันทร์ของอะพอลโล 11 จากเนื้อหาของเพลง ทำให้บีบีซีไม่ยอมอากาศเพลงนี้ทางรายการวิทยุจนกระทั่งยานอะพอลโล 11 เดินทางกลับมาถึงโลกก่อน  ในปี ค.ศ. 2009 ซิงเกิลนี้ได้ออกวางตลาดอีกครั้ง โดยเป็นส่วนหนึ่งของการฉลองครบรอบปีที่ 40 ของโครงการอะพอลโล 11

ตัวละคร "พันตรีทอม" จากเพลงนี้ยังปรากฏอยู่ในเพลงภาคต่อของโบอีอีกสองเพลง คือ *Ashes to Ashes* ในปี 1980 และ *Hallo Spaceboy* ในปี 1995

ในเดือนพฤษภาคม 2013 เพลงนี้เป็นที่กล่าวถึงอีกครั้ง จากคลิปวิดีโอที่อัปโหลดและเผยแพร่ผ่านบัญชีทวิตเตอร์และยูทูบของคริส แฮตฟิลด์  นักบินอวกาศคนแรกของแคนาดา ซึ่งร้องและเล่นกีตาร์เพลงนี้ขณะอยู่บนสถานีอวกาศนานาชาติ  และอัปโหลดขึ้นขณะแฮดฟิลด์กำลังเดินทางกลับสู่ผิวโลกด้วยยานโซยูซ  เชื่อว่าคลิปวิดีโอฉบับของแฮดฟิลด์ถือว่าเป็นมิวสิกวิดีโอเพลงแรกที่ถ่ายทำในอวกาศ  เพลงนี้ยังใช้เป็นเพลงประกอบภาพยนตร์เรื่อง *ชีวิตพิศวงของวอลเตอร์ มิตตี้* นำแสดงโดยเบน สติลเลอร์ ในปีเดียวกัน

อ้างอิง
-------

1. ↑  Bowie @ The Beeb (2001)
2. ↑
3. ↑
4. ↑  "Astronaut Chris Hadfield returns to Earth". *Telegraph*. 13 May 2013. คลังข้อมูลเก่าเก็บจากแหล่งเดิมเมื่อ 2013-05-14. สืบค้นเมื่อ 2014-01-25.
5. ↑  "Commander Chris Hadfield bids farewell to ISS with recording of David Bowie's Space Oddity". *Telegraph*. 13 May 2013.
6. ↑
**มิเชล วี** (***Michelle Wie***) หรือ **มิเชล ซุง วี** (***Michelle Sung Wie***) มีชื่อเกาหลี คือ **วี ซ็อง-มี** (เกาหลี **위성미** - **Wie Seong-mi**) เกิดเมื่อวันที่ 11 ตุลาคม ค.ศ. 1989 เป็นนักกอล์ฟชาว อเมริกัน เชื้อสาย เกาหลี ปัจจุบันเล่นอยู่ใน แอลพีจีเอ ทัวร์ ในปี 2006 เธอมีชื่ออยู่ใน นิตยสาร ไทม์ ในฐานะ 100 บุคคลที่จะเปลี่ยนแปลงโลก

ประวัติ
-------

**มิเชล วี** เกิดเมื่อวันที่  (1989-10-11) 11 ตุลาคม ค.ศ. 1989 (33 ปี) ที่เมือง โฮโนลูลู รัฐ ฮาวาย ในประเทศ สหรัฐอเมริกา พ่อชื่อ **บี.เจ. วี** (**B.J. Wie**) เป็นอาจารย์อยู่ในมหาวิทยาลัยฮาวาย ส่วนคุณแม่ ชื่อ **โบ** เธอเริ่มเล่นกอล์ฟตั้งแต่อายุ 4 ปี ได้เข้ามาเล่นใน USGA ในปี 2000 เมื่ออายุได้เพียง 10 ปีเท่านั้น ซึ่งถือเป็นสถิตินักกอล์ฟที่อายุน้อยที่สุดที่ได้เข้ามาเล่น และได้ประกาศเทิร์นโปร ในปี 2005

มิเชล วี เป็นนักกีฬาหญิงที่มีร่างสูงใหญ่ และพยายามลงแข่งขันกอล์ฟในรายการ PGA ร่วมกับนักกอล์ฟชายหลายรายการ โดยได้รับการยกเว้นจากผู้สนับสนุนของการแข่งขัน แต่ไม่ประสบความสำเร็จ

จนถึงปี 2009 มิเชล วี คว้าแชมป์ ในรายการ ลอเรนา โอชัว อินวิเตชันแนล เป็นแชมป์ระดับอาชีพรายการแรกได้สำเร็จ ด้วยการ เอาชนะ พอลล่า ครีมเมอร์ อันดับสองถึงสองสโตรก เป็นกอล์ฟรายการที่ 81 ตลอดการเล่นกอล์ฟ และเป็นรายการที่ 65 ในระดับอาชีพ ที่เธอลงทำการแข่งขัน

ผลงาน
-----

| ลำดับ | วันที่ | รายการ | สกอร์ | ชนะอันดับ 2 | อันดับ 2 |
| --- | --- | --- | --- | --- | --- |
| 1 | 15 พฤศจิกายน 2009 | เม็กซิโก ลอเรน่า โอชัว อินวิเตชันแนล | −13 (70-66-70-69=275) | 2 สโตรก | สหรัฐ พอลล่า ครีมเมอร์ |
| 2 | 29 สิงหาคม 2010 | แคนาดา ซีเอ็น คะเนเดียน วีเมนส์ โอเพ่น | −12 (65-69-72-70=276) | 3 สโตรก | สหรัฐ คริสตี แม็คเพอร์สัน  นอร์เวย์ ซูซาน เพ็ตเตอร์สัน  เกาหลีใต้ จี ยอง ลี  เกาหลีใต้ จีไย ชิน |
| 3 | 19 เมษายน 2014 | สหรัฐ แอลพีจีเอ ลอตเต้ แชมป์เปียนชิพ | −14 (70-67-70-67=274) | 2 สโตรก | สหรัฐ แองเจลา สแตนฟอร์ด |

รางวัล
------

แหล่งข้อมูลอื่น
---------------

* เวปไซต์อย่างเป็นทางการ (อังกฤษ)
* Miss MichelleWie (อังกฤษ)
* ประวัติใน LPGA เก็บถาวร 2007-02-16 ที่ เวย์แบ็กแมชชีน (อังกฤษ)
* ข่าว และประวัติ เก็บถาวร 2008-05-11 ที่ เวย์แบ็กแมชชีน (ไทย)

อ้างอิง
-------

1. ↑



คอมมอนส์ มีภาพและสื่อเกี่ยวกับ:  
**มิเชล วี**
**มิเกล โตว์ซอน นุญเญซ** (สเปน: *Mikel Touzón Nuñez*) เกิดวันที่ 7 เมษายน ค.ศ. 1987 ที่ตาร์ราซา จังหวัดบาร์เซโลนา ซึ่งเป็นผู้ฝึกสอนผู้รักษาประตูสโมสรฟุตบอลจังหวัดราชบุรี ในการแข่งขันไทยพรีเมียร์ลีก

ทั้งนี้ เขาเคยเป็นผู้ฝึกสอนศิวรักษ์ เทศสูงเนิน เมื่อครั้งที่ทำหน้าที่ร่วมกับสโมสรฟุตบอลบุรีรัมย์ ยูไนเต็ด กระทั่งมาเป็นผู้รักษาประตูระดับแถวหน้าของประเทศ

ประวัติ
-------

มิเกล โตว์ซอน เริ่มเรียนรู้การเป็นผู้ฝึกสอนผู้รักษาประตูตั้งแต่อายุ 17 ปี หลังจากได้เอไลเซนจึงได้เริ่มอาชีพผู้ฝึกสอนในวัย 20 ปี ให้แก่สโมสรมันแรซา (CE Manresa) ทีมในดิวิชัน 3 และได้ร่วมงานกับทีมต่าง ๆ หลายทีมในลีกของประเทศสเปนและสถาบันฝึกสอนของสโมสรอัสปัญญ็อล ทีมดังในลาลิกาสเปน ในระดับทีมชาติได้เป็นผู้ฝึกสอนผู้รักษาประตูให้แก่ทีมชาติอันดอร์รา (Andorra National Team) 

หลังจากประสบความสำเร็จในรายการเซกุนดาดิบิซิออน เบ เมื่อครั้งที่ร่วมงานกับสโมสรลุสปิตาแล็ตกับสโมสรกัสเตยอน เขาก็ได้สิ้นสุดส่วนเกี่ยวข้องกับทีมดังกล่าวในช่วงเวลาเพียง 4 เดือนต่อมา ซึ่งผลงานในฤดูกาล 2011–2012 คือการเป็นผู้ฝึกสอนผู้รักษาประตูและเป็นนักวิเคราะห์กลยุทธ์ให้แก่สโมสรซาบาเด็ลย์ ทีมในเซกุนดาดิบิซิออน (ดิวิชัน 2)

ในฤดูกาล 2012 ได้เข้ามาทำหน้าที่เป็นผู้ฝึกสอนผู้รักษาประตูให้แก่สโมสรฟุตบอลบุรีรัมย์ ยูไนเต็ด ในการแข่งขันไทยพรีเมียร์ลีกและประสบความสำเร็จกับทีมดังกล่าวในรายการแข่งขันเอฟเอคัพและโตโยต้าคัพ ภายหลังได้ประกาศสิ้นสุดสัญญากับสโมสรฟุตบอลบุรีรัมย์ ยูไนเต็ด ผ่านทางเฟซบุ๊กส่วนตัว

เกียรติประวัติ
--------------

| รายการที่ชนะ | สโมสร | ประเทศ | ค.ศ. |
| --- | --- | --- | --- |
| ไทยเอฟเอคัพ | สโมสรฟุตบอลบุรีรัมย์ ยูไนเต็ด |  ไทย | 2012 |
| โตโยต้า ลีกคัพ | สโมสรฟุตบอลบุรีรัมย์ ยูไนเต็ด |  ไทย | 2012 |
| ถ้วย ก | สโมสรฟุตบอลบุรีรัมย์ ยูไนเต็ด |  ไทย | 2013 |

อ้างอิง
-------

1. 1 2 3  สแปนิชคอนเนค! ราชบุรีเซ็นอดีตโค้ชประตูบุรีรัมย์เข้าทีมอีกราย - Goal.com

* Artículo del "Diario Mediterráneo"
* Página oficial del CE Sabadell[*ลิงก์เสีย*]
* Artículo del "Diari d'Andorra"
* Artículo del "Diari Avui"

แหล่งข้อมูลอื่น
---------------

* 'มิเกล ตูซอส นูเนส'ยอดโค้ชจอมหนึบเลือดสเปน เสริมใยเหล็กนายด่านเซราะกราว[*ลิงก์เสีย*]
* Mikel Touzón Fanclub ที่เฟซบุ๊ก
* Ficha en tecnicosfutbol.com[*ลิงก์เสีย*]
* Comité de entrenadores[*ลิงก์เสีย*]
* มิเกล โตว์ซอน ที่เฟซบุ๊ก
**มูลนิธิดอตเน็ต**เป็นองค์กรที่จัดตั้งขึ้นเมื่อวันที่ 31 มีนาคม พ.ศ. 2557 โดย Microsoft เพื่อปรับปรุงการพัฒนา ซอฟต์แวร์โอเพ่นซอร์ส และการทำงานร่วมกันเกี่ยวกับเฟรมเวิร์ก ดอตเน็ต.  เปิดตัวในการประชุม Build 2014 ประจำปีที่จัดโดย Microsoft  มูลนิธินี้ไม่เชื่อเรื่องสิทธิ์การใช้งาน และโปรเจ็กต์ที่เข้าร่วมมูลนิธิมีอิสระที่จะเลือก สิทธิ์ใช้งานโอเพนซอร์ส ใดก็ได้ ตามที่กำหนดโดย Open Source Initiative (OSI)  มูลนิธิใช้ GitHub เพื่อโฮสต์โครงการโอเพ่นซอร์สที่มีอยู่ 

ผู้ใดก็ตามที่มีส่วนร่วมกับโครงการของมูลนิธิดอทเน็ต สามารถสมัครเป็นสมาชิกของมูลนิธิได้ สมาชิกสามารถลงคะแนนเสียงในการเลือกตั้งคณะกรรมการ และจะรักษาความแข็งแรงขององค์กร 

มูลนิธิเริ่มต้นด้วยโครงการ 24 โครงการภายใต้การดูแลของพวกเขา รวมไปถึง .NET Compiler Platform ("Roslyn") และ ASP โครงการโอเพ่นซอร์สในตระกูล NET ทั้งโอเพ่นซอร์สโดย Microsoft Open Technologies, Inc. (มส. โอเพ่นเทค).  Xamarin มีส่วนร่วมในโครงการหกโครงการ รวมถึงไลบรารีอีเมลแบบโอเพ่นซอร์ส MimeKit และ MailKit  ข้อมูลเมื่อ พฤษภาคม 2020[update] เป็นสจ๊วตของโครงการที่ใช้งานอยู่ 556 โครงการ  รวมถึง : NET, Entity Framework (EF), Managed Extensibility Framework (MEF), MSBuild, NuGet, Orchard CMS และ WorldWide Telescope หลายโครงการเหล่านี้อยู่ในแกลเลอรีโครงการ Outercurve Foundation

ข้อมูลเมื่อ มิถุนายน 2022[update], board of directors ของมูลนิธิประกอบไปด้วย Bill Wagner, Javier Lozano, Rich Lander, Frank Odoom, Mattias Karlsson, Rob Prouse and Shawn Wildermuth.

อ้างอิง
-------

1. ↑  ".NET Foundation". *Registration Data Search*. Corporations Division. Washington State Secretary of State. Accessed on March 30, 2016.
2. 1 2  "NET Foundation". *Guidestar*. Accessed on March 30, 2016.
3. ↑  "Board of Directors and Administrative Team".
4. ↑  Lardinois, Frederic (April 3, 2014). "Microsoft Launches .NET Foundation To Foster The .NET Open Source Ecosystem". *TechCrunch*.
5. 1 2 3  Paoli, Jean (April 3, 2014). ".NET Foundation Established to Foster Open Development". MS Open Tech. คลังข้อมูลเก่าเก็บจากแหล่งเดิมเมื่อ May 21, 2015. สืบค้นเมื่อ May 21, 2015.
6. ↑  "Frequently Asked Questions (FAQ)". .NET Foundation. คลังข้อมูลเก่าเก็บจากแหล่งเดิมเมื่อ May 14, 2016. สืบค้นเมื่อ May 21, 2015.
7. ↑  ".NET Foundation". *GitHub*.
8. ↑  ".NET Foundation Membership". *dotnetfoundation.org*. สืบค้นเมื่อ November 18, 2022.
9. ↑  ".NET Foundation". *dotnetfoundation.org*. เก็บจากแหล่งเดิมเมื่อ May 9, 2020.
10. ↑  ".NET Foundation Board of Directors". .NET Foundation. คลังข้อมูลเก่าเก็บจากแหล่งเดิมเมื่อ November 24, 2020. สืบค้นเมื่อ March 13, 2021.
**อินฟันเตอัลฟอนโซแห่งสเปน เจ้าชายแห่งซิซิลีทั้งสอง ดยุกแห่งกาลาเบรีย** (30 พฤศจิกายน ค.ศ. 1901 – 3 กุมภาพันธ์ ค.ศ. 1964) เป็นหนึ่งในสองผู้มีสิทธิในตำแหน่งประมุขแห่งราชวงศ์บูร์บง-ซิซิลีทั้งสอง ตั้งแต่ ค.ศ. 1960 จนกระทั่งสิ้นพระชนม์ในปี ค.ศ. 1964 อัลฟอนโซเป็นพระโอรสในเจ้าชายการ์โลแห่งบูร์บง-ซิซิลีทั้งสอง (ค.ศ. 1870–1949) และพระชายา มารีอา เด ลัส เมร์เซเดส เจ้าหญิงแห่งอัสตูเรียส (ค.ศ. 1880–1904) พระองค์ประสูติและสิ้นพระชนม์ในกรุงมาดริด ประเทศสเปน

พระประวัติ
----------

อินฟันเตอัลฟอนโซ ดยุกแห่งกาลาเบรีย ประสูติ 30 พฤศจิกายน ค.ศ. 1901 ณ กรุงมาดริด เป็นพระโอรสใน เจ้าชายการ์โลแห่งบูร์บง-ซิซิลีทั้งสอง และ มารีอา เด ลัส เมร์เซเดส เจ้าหญิงแห่งอัสตูเรียส ทรงเป็นพระราชนัดดาใน พระเจ้าอัลฟอนโซที่ 12 แห่งสเปน ทางสายพระราชมารดา โดยพระมารดาของพระองค์สิ้นพระชนม์ขณะคลอดพระบุตรพระองค์สุดท้อง โดยพระมารดาของพระองค์ได้รับการสถาปนาว่าจะทรงขึ้นครองราชย์เป็น **สมเด็จพระราชินีนาถแห่งสเปน** เพราะทรงได้รับการสถาปนาเป็น **เจ้าหญิงแห่งอัสตูเรียส** แต่แล้วการเปลี่ยนแปลงก็เกิดขึ้นเมื่อ เจ้าชายอัลฟอนโซ เจ้าชายแห่งอัสตูเรียส ซึ่งเป็นพระญาติกันทรงได้รับการสถาปนาแทนพระมารดาของพระองค์ แต่แล้ว เจ้าชายอัลฟอนโซ เจ้าชายแห่งอัสตูเรียส ก็ไม่ได้ขึ้นครองราชย์เพราะสิ้นพระชนม์เสียก่อน ทำให้ตำแหน่งพระมหากษัตริย์แห่งสเปนตกไปเป็นของ พระเจ้าอัลฟอนโซที่ 13 แห่งสเปน พระมาตุลา

เสกสมรส
-------

พระองค์เสกสมรสกับ เจ้าหญิงอาลีเซอแห่งบูร์บง-ปาร์มา เมื่อวันที่ 16 เมษายน ค.ศ. 1936 ณ กรุงเวียนนา ซึ่งพระชายาของพระองค์ทรงมีพระชันษา 19 ชันษาและพระองค์มีพระชันษา 35 ชันษา โดยรับเจ้าหญิงอาลีเซอพระราชทานพระอิสริยยศเป็น **อินฟันตาอลิเซียแห่งสเปน ดัชเชสแห่งกาลาเบรีย เคาน์เตสแห่งคาเซอร์ทา** โดยทรงมีพระธิดาและพระโอรสดังนี้

1. เจ้าหญิงเตเรซา ดัชเชสแห่งซาแลร์โน
2. อินฟันเตการ์โลส ดยุกแห่งกาลาเบรีย
3. เจ้าหญิงเอเนส ดัชเชสแห่งซีรากูซา

สิ้นพระชนม์
-----------

อินฟันเตอัลฟอนโซ ดยุกแห่งกาลาเบรีย สิ้นพระชนม์เมื่อวันที่ 3 กุมภาพันธ์ ค.ศ. 1964 สิริพระชันษา 62 ชันษา โดย อินฟันเตการ์โลส พระโอรสสืบพระอิสริยยศดยุกแห่งกาลาเบรีย
**วัดโคมนาราม** เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลบางแก้ว อำเภอบ้านแหลม จังหวัดเพชรบุรี ที่ดินตั้งวัดมีเนื้อที่ 22 ไร่ 16 ตารางวา อาณาเขต ทิศเหนือจดคลองเก่าบางแก้ว ทิศใต้ทิศตะวันออกและทิศตะวันตกจดที่ดินเอกชน ที่ธรณีสงฆ์ จำนวน 1 แปลง เนื้อที่ 19 ไร่

วัดโคมนาราม เดิมชื่อ **วัดในบางแก้ว** ตั้งวัดเมื่อ พ.ศ. 2430 เดิมวัดตั้งอยู่ใกล้ชายฝั่งทะเล ต่อมาต้องย้ายให้ตั้งอยู่ห่างชายฝั่งทะเลมากขึ้นเนื่องจากไม่สามารถประกอบศาสนกิจได้ ตลอดจนเป็นพื้นที่ฝังศพของผู้นับถือศาสนาอิสลามจากชุมชนบ้านปึก อำเภอจะนะ จังหวัดสงขลา พื้นที่บางส่วนถูกน้ำทะเลพัดหายไป จึงย้ายวัดมาตั้งทางทิศใต้ห่างจากวัดเดิมประมาณ 15 เส้น เป็นที่ดอนอยู่ระหว่างปากคลองบางทะลุกับปากคลองโพธิ์พระ วัดได้รับพระราชทานวิสุงคามสีมาเมื่อวันที่ 21 กุมภาพันธ์ พ.ศ. 2523

อาคารเสนาสนะที่สำคัญ ได้แก่ อุโบสถ กว้าง 8.15 เมตร ยาว 23.50 เมตร สร้างเมื่อ พ.ศ. 2519 เป็นอาคารคอนกรีตเสริมเหล็กครึ่งตึกครึ่งไม้ ศาลาการเปรียญ กว้าง 9.5 เมตร ยาว 17.5 เมตร สร้างเมื่อ พ.ศ. 2517 เป็นอาคารไม้ทรงไทย 2 ชั้น ครึ่งตึกครึ่งไม้ วิหาร กว้าง 6 เมตร ยาว 9 เมตร เป็นอาคารไม้ทรงไทย 2 ชั้น หอสวดมนต์ กว้าง 7.5 เมตร ยาว 9 เมตร สร้างเมื่อ 2517 เป็นอาคารไม้ทรงไทย ครึ่งตึกครึ่งไม้ 2 ชั้น และกุฏิสงฆ์ จำนวน 12 หลัง เป็นอาคารไม้ทรงไทย 2 หลัง ครึ่งตึกครึ่งไม้ 10 หลัง

อ้างอิง
-------

1. ↑  วุฒิชัย ศรีประเสริฐกุล. "ผลกระทบของการกัดเซาะชายฝั่งทะเลที่มีต่อการเปลี่ยนแปลงของชุมชน กรณีศึกษา ชุมชนบ้านขุนสมุทรจีน จังหวัดสมุทรปราการ" (PDF). จุฬาลงกรณ์มหาวิทยาลัย.
2. ↑  "วัดโคมนาราม". ศูนย์ข้อมูลกลางทางวัฒนธรรม.
**วัดโคนอนมหาสวัสดิ์** เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในหมู่ที่ 7 บ้านบางราวนก ตำบลมหาสวัสดิ์ อำเภอบางกรวย จังหวัดนนทบุรี

วัดโคนอนมหาสวัสดิ์เดิมเป็นวัดร้าง เรียกว่า **วัดวัวนอน** ที่ได้ชื่อเช่นนี้เป็นเพราะแต่เดิมวัดตั้งอยู่ท่ามกลางไร่นาของชาวบ้าน พื้นที่ทางทิศใต้ของวัดติดกับคลองโคนอนซึ่งเชื่อมต่อกับคลองมหาสวัสดิ์และคลองบางราวนกที่ชาวบ้านใช้เป็นเส้นทางสัญจรทางเรือ ในวัดมีต้นกร่างใหญ่ ชาวบ้านมักนำวัวมาพักที่โคนต้นกร่างดังกล่าว จึงเป็นที่มาของชื่อวัด เมื่อได้รับการยกเป็นวัดที่มีพระภิกษุจำพรรษาอีกครั้งจึงนำชื่อตำบลมาต่อท้ายชื่อดั้งเดิมเพื่อแยกให้ต่างกับวัดโคนอนอีกวัดหนึ่งในอำเภอเดียวกัน กระทรวงศึกษาธิการประกาศตั้งวัดเมื่อวันที่ 20 สิงหาคม พ.ศ. 2529 วัดได้รับพระราชทานวิสุงคามสีมาเมื่อวันที่ 21 ธันวาคม พ.ศ. 2535

อาคารและเสนาสนะที่สำคัญได้แก่ อุโบสถ สร้างเมื่อ พ.ศ. 2534 ศาลาการเปรียญ สร้างเมื่อ พ.ศ. 2544 หอฉัน สร้างเมื่อ พ.ศ. 2531 กุฏิสงฆ์ วิหาร และศาลาบำเพ็ญกุศล ปูชนียวัตถุที่สำคัญได้แก่ *หลวงพ่อวัดโคนอน* เป็นพระพุทธรูปเก่าแก่ปางสมาธิ ประดิษฐานอยู่ในวิหาร ได้รับการบูรณปฏิสังขรณ์ใหม่ด้วยการลงรักปิดทองทั้งองค์ พระประธานประจำอุโบสถปางมารวิชัย สร้างเมื่อ พ.ศ. 2536 และพระประธานประจำศาลาการเปรียญปางมารวิชัย สร้างเมื่อ พ.ศ. 2544

อ้างอิง
-------

1. ↑  "รายงานทะเบียนวัด" (PDF). *สำนักงานพระพุทธศาสนาแห่งชาติ*. คลังข้อมูลเก่าเก็บจากแหล่งเดิม (PDF)เมื่อ 2016-10-20. สืบค้นเมื่อ 2021-03-16.
2. ↑  "วัดโคนอนมหาสวัสดิ์". ศูนย์ข้อมูลกลางทางวัฒนธรรม.
3. ↑  "วัดโคนอนมหาสวัสดิ์". ศูนย์ข้อมูลกลางทางวัฒนธรรม.
**วัดโนนธาตุงาม** เป็นวัดราษฎร์สังกัดคณะสงฆ์ฝ่ายมหานิกาย ตั้งอยู่ในตำบลผักปัง อำเภอภูเขียว จังหวัดชัยภูมิ

วัดโนนธาตุงามตั้งวัดเมื่อ พ.ศ. 2483 สิ่งก่อสร้างที่สำคัญคือ ธาตุ 2 องค์ตั้งอยู่ห่างกันประมาณ 25.5 เมตร ปัจจุบันธาตุองค์ใหญ่พังทลายเหลือเพียงครึ่งองค์ ส่วนองค์เล็กยังคงสภาพรูปลักษณะศิลปกรรมให้เห็นอยู่บ้าง ส่วนปูนที่ฉาบกระเทาะออกเป็นส่วนใหญ่ รูปแบบศิลปกรรมเป็นธาตุแบบท้องถิ่นที่เรียกว่าเจดีย์ลาว อายุสมัยน่าจะอยู่ในช่วงปลายอยุธยาหรือต้นรัตนโกสินทร์ 

ธาตุองค์ที่ 1 เป็นธาตุก่อด้วยอิฐสอดินฉาบปูนและมีปูนปั้นประดับด้านนอกสภาพองค์ธาตุยังค่อนข้างสมบูรณ์ แต่ปูนปั้นประดับหลุดร่อนเกือบหมดเหลือเพียงปูนปั้นกลีบบัวหงายประดับอยู่บางส่วน ส่วนฐานจมดินลักษณะองค์ธาตุเป็นรูปสี่เหลี่ยมจัตุรัสขนาด 1.20 เมตร สูงประมาณ 2.70 เมตร รอบองค์ธาตุมีอิฐเรียงอยู่ที่ระดับพื้นดินเป็นรูปสี่เหลี่ยมผืนผ้าคล้ายเป็นพื้นฐานรองรับอีกชั้นหนึ่ง ขนาดกว้าง 3.50 เมตร ยาว 8.50 เมตร มีร่องรอยของใบเสมาหินปักเป็นกลุ่ม กลุ่มละ 3 ใบ ทุกด้านและที่มุมฐานทั้ง 4 ส่วนธาตุองค์ที่ 2 ลักษณะเป็นธาตุทรงสี่เหลี่ยมจัตุรัส ก่อด้วยอิฐสอดิน สภาพค่อนข้างชำรุดหักพังไม่เห็นรูปแบบเดิมที่ชัดเจน ไม่สามารถบอกได้ว่ามีการฉาบปูนด้านนอกหรือไม่ ขนาดขององค์ธาตุ กว้างและยาว 1.90 เมตร ส่วนสูงที่เหลืออยู่ประมาณ 2.20 เมตร

อ้างอิง
-------

1. ↑  "วัดโนนธาตุงาม". สำนักงานพระพุทธศาสนาแห่งชาติ.
2. ↑  "โบราณสถานวัดโนนธาตุงาม". แหล่งศิลปกรรมอันควรอนุรักษ์ - สิ่งแวดล้อมศิลปกรรม.
3. ↑  "วัดโนนธาตุงาม". ศูนย์ข้อมูลกลางทางวัฒนธรรม.
**พลับพลา**หรือพลองส้ม กะปกกะปู หลายหรือหมากกอม ชื่อวิทยาศาสตร์:  *Microcos tomentosa* เป็นไม้ยืนต้นในวงศ์ Tiliaceae หรือ Malvaceae ไม้พุ่มหรือไม้ยืนต้นขนาดเล็ก เปลือกสีน้ำตาลเข้มจนออกดำ ลำต้นเรียบมีสะเก็ดเล็กน้อย อาจมีพูพอน เปลือกมีความเหนียว ลอกออกได้ ใบเดี่ยว สีเขียว มีขนเป็นหนามแข็ง และขนสั้นสีน้ำตาลปกคลุม ดอกช่อ ออกเป็นกระจุกตามซอกใบ กลีบดอกสีเหลืองอมเทาหรือสีเหลืองอ่อน เกสรตัวผู้สีเหลืองจำนวนมาก ผลเดี่ยว เมล็ดเดียวแข็ง กลม สีเขียวมีขนสั้นปกคลุม เปลือกผลเหนียว แก่แล้วผิวเป็นสีดำ มีเมล็ดแข็งเพียงเมล็ดเดียว มีเส้นใยหุ้มเมล็ด กระจายพันธุ์ตั้งแต่ศรีลังกา อินเดีย และเกาะชวา

ใบนำมามวนยาสูบ เนื้อไม้เหมาะสำหรับทำตู้ เปลือกมีเส้นใยมาก ใช้ทำเชือกได้ ผลรับประทานได้ ในอินเดียใช้รักษาอาการอาหารไม่ย่อย แก้ไทฟอยด์ ท้องเสีย และแผลในปาก ไต้หวันใช้ใบชงน้ำดื่มแก้อาหารไม่ย่อย ในอินโดจีนนำใบมาย่างไฟแล้วต้มน้ำดื่มเป็นยาขับพยาธิ ทางภาคใต้ของไทย แก่นใช้ผสมกับตัวยาอื่นๆ ต้มน้ำดื่ม แก้หืด

อ้างอิง
-------

* พีรศักดิ์ วรสุนทโรสถ และคณะ. ทรัพยากรพืชในเอเชียตะวันออกเฉียงใต้ 16: พืชให้สารกระตุ้น. พิมพ์ครั้งที่ 2. กทม. สถาบันวิจัยวิทยาศาสตร์และเทคโนโลยีแห่งประเทศไทย. 2544. หน้า 179
* มัณฑนา นวลเจริญ. พรรณไม้ป่าชายหาด. ปทุมธานี. สำนักพัฒนาวิทยาศาสตร์และเทคโนโลยีแห่งชาติ 2552
**เฮอรี่ มากาวิมบัง** (Herry Makawimbang) นักมวยสากลชาวอินโดนีเซีย สถิติการชก 6 ครั้ง ชนะ 1 แพ้ 5

ประวัติ
-------

สถิติการชกครั้งแรกของมกาวิมบังที่มีบันทึกไว้ใน Boxrec.com นั้น มากาวิมบังขึ้นชกเมื่อ 5 กุมภาพันธ์ พ.ศ. 2542 แพ้คะแนน คริส จอห์น ที่อินโดนีเซีย จากนั้น ได้ชิงแชมป์ PABA เฉพาะกาลรุ่นซูเปอร์แบนตัมเวทเมื่อ 28 พฤศจิกายน พ.ศ. 2542 ซึ่งเป็นฝ่าแพ้คะแนน ยอดดำรง ศิษย์ยอดธงไป ไม่ได้แชมป์ จากนั้น มากาวิมบังขึ้นชกที่สหรัฐ แพ้น็อค ดัสติน คิม ยก 2 และขึ้นชิงแชมป์โลกรุ่นจูเนียร์เฟเธอร์เวท WBF เมื่อ 11 มิถุนายน พ.ศ. 2543 แพ้น็อค สมศักดิ์ ศิษย์ชัชวาล ยก 4 จากนั้นไปชกนอกรอบที่ ญี่ปุ่นแพ้น็อค คาซูโนริ ฟูจิตะ แค่ยกแรก มากาวิมบังหยุดชกไปสองปี กลับมาชกอีกครั้งเมื่อ 15 มกราคม พ.ศ. 2545 ชนะคะแนน วายิบ ที่อินโดนีเซียจากนั้นไม่ได้ขึ้นชกอีกเลย

เกียรติประวัติ
--------------

* เคยชิงแชมป์ต่อไปนี้แต่ไม่สำเร็จ
	+ ชิงแชมป์ PABA เฉพาะกาลรุ่นซูเปอร์แบนตัมเวท เมื่อ 28 พฤศจิกายน 2542 แพ้คะแนน ยอดดำรงค์ ศิษย์ยอดธง ที่ พัทยา
	+ ชิงแชมป์โลกรุ่นจูเนียร์เฟเธอร์เวท WBF เมื่อ 11 มิถุนายน 2543 แพ้น็อค สมศักดิ์ สิงห์ชัชวาลย์ ยก 4 ที่ ไต้หวัน

อ้างอิง
-------

* สถิติการชก boxrec.com (อังกฤษ)
**เฮย์เดน คริสเตนเซน** (อังกฤษ: Hayden Christensen) เป็นนักแสดงชาวแคนาดา เริ่มผลงานด้านบันเทิงจากรายการโทรทัศน์ในแคนาดาตั้งแต่ยังเด็ก จากนั้นก็ได้มีผลงานกับรายการโทรทัศน์ในอเมริกาช่วงปลายทศวรรษที่ 90 และได้รับบทบาทในภาพยนตร์เรื่อง *Life as a House* จากนั้นก็ได้แสดงในภาพยนตร์เรื่องสตาร์ วอรส์ ในบท อนาคิน สกายวอล์กเกอร์

ประวัติ
-------

เฮย์เดน คริสเตนเซ่น เกิดวันที่ 19 เมษายน พ.ศ. 2524 ที่เมืองแวนคูเวอร์ ประเทศแคนาดา แต่เติบโตที่กรุงโทรอนโต ซึ่งยังอาศัยอยู่ในปัจจุบัน เป็นลูกชายของเดวิด กับ แอลลี คริสเตนเซน นักธุรกิจด้านโทรคมนาคม เฮย์เดนมีพี่สาวชื่อ "เฮจซา" เป็นแชมป์แทรมโพลีนรุ่นเยาว์ระดับโลกและได้รับทาบทามไปถ่ายโฆษณาขนมขบเคี้ยว และได้ชักชวนเฮย์เดนถ่ายโฆษณาด้วย เขาได้เป็นนายแบบโฆษณาหลายชิ้น 

เมื่อตอนอายุ 13 ปี เขาได้เริ่มต้นการแสดงอย่างจริงจัง ในละครชุดทางทีวีที่แคนาดาทำร่วมกับเยอรมันเรื่อง *Macht Der Leidenschaft/Family Passions* จากนั้นจึงได้บทเล็กบทน้อยในละครหลายเรื่องของแคนาดา รวมถึงภาพยนตร์เรื่อง Stateside และเขายังโด่งดังในสหรัฐอเมริกาในผลงานเรื่อง *Higher Ground* ที่รับบทเป็นเด็กติดยาที่ถูกแม่เลี้ยงล่วงละเมิด และยังมีผลงานอื่นในเวลาต่อมา ได้แก่เรื่อง *A Purple Haze* รับบทเป็นคนติดยาเสพติด ในช่วงที่หนังทีวีเรื่องนี้ออกอากาศ เฮย์เดนจบการศึกษาระดับมัธยมปลายที่ยูเนียนวิลล์ ออนแทรีโอ และเตรียมเข้ามหาวิทยาลัยในทุนนักกีฬาเทนนิส

ในเดือน มี.ค. 2543 เฮย์เดนได้รับคัดเลือกให้รับบท อนาคิน สกายวอล์กเกอร์ จากผู้เข้าคัดเลือก 400 คนรวมถึงลีโอนาร์โด ดิคาปริโอ หลังจากทีมงานลงมติว่า ฝีมือและรูปร่างหน้าตาขึ้นกล้องเวลาประกบนางเอก นาตาลี พอร์ตแมน หลังจากนั้นเขาแสดงในภาพยนตร์เรื่อง *Life As A House* รับบทเป็นลูกชายที่มีปมปัญหากับพ่อแม่ แสดงร่วมกับ เควิน ไคลน์ รับบทพ่อ คริสเตียน โธมัส สกอต รับบทแม่ ซึ่งจากบทนี้ทำให้เขาได้รับการเสนอชื่อเข้าชิงรางวัลลูกโลกทองคำ

อ้างอิง
-------


คอมมอนส์ มีภาพและสื่อเกี่ยวกับ:  
**เฮย์เดน คริสเตนเซน**

* เฮย์เดน คริสเตนเซน เก็บถาวร 2007-09-26 ที่ เวย์แบ็กแมชชีน เว้บไซต์ movieseer.com
คอร์ด ภาษาอังกฤษ Chord ภาษาไทยออกเสียงว่า "ขอด" คอร์ดคือ "กลุ่มโน๊ตดนตรี" ในทางทฤษฎีสากลนับกลุ่มเสียงที่มีตั้งแต่ 3 เสียงขึ้นไปรวมกันเรียกว่า "คอร์ด" เช่น คอร์ด C จะประกอบไปด้วยโน๊ต โด-มี-ซอล รวมกัน แต่ยังมีคอร์ดอื่นๆ ที่ประกอบด้วยโน๊ตเพียง 2 ตัว ที่ใช้ในหมู่นักดนตรี และนักประพันธ์เพลง เช่น พาวเวอร์คอร์ด, คอร์ดร็อค,คอร์ดคู่ห้า เป็นต้น สรุปคือ กลุ่มโน๊ตดนตรีที่รวมกันมากกว่า 2 เสียงขึ้นไป เรียกว่า "คอร์ด"

**ตัวอย่างโครงสร้างคอร์ด**

**โครงสร้างคอร์ดเมเจอร์ Major Chord**

โครงสร้างคอร์ดเมเจอร์ จะประกอบไปด้วยโน๊ตตัวที่ 1 - 3 - 5 เช่น 

คอร์ด C = C D E F G A B ตัวที่ 1 - 3 - 5 ก็คือ C E G (โด มี ซอล)

**โครงสร้างคอร์ดไมเนอร์ Minor Chord**

โครงสร้างคอร์ดไมเนอร์ จะประกอบไปด้วยโน๊ตตัวที่ 1 - 3♭ - 5 เช่น 

คอร์ด Cm = C D E F G A B ตัวที่ 1 - 3♭ - 5 ก็คือ C E♭ G (โด มีแฟลต ซอล)

**โครงสร้างคอร์ดเมเจอร์ Major7 Chord**

โครงสร้างคอร์ดเมเจอร์เซเว่น จะประกอบไปด้วยโน๊ตตัวที่ 1 - 3 - 5 - 7 เช่น 

คอร์ด C = C D E F G A B ตัวที่ 1 - 3 - 5 - 7 ก็คือ C E G B (โด มี ซอล ที)

**โครงสร้างคอร์ดไมเนอร์ Minor7 Chord**

โครงสร้างคอร์ดไมเนอร์ จะประกอบไปด้วยโน๊ตตัวที่ 1 - 3♭ - 5 - 7 เช่น 

คอร์ด Cm = C D E F G A B ตัวที่ 1 - 3♭ - 5 ก็คือ C E♭ G B (โด มีแฟลต ซอล ที)

ตารางโครงสร้างคอร์ด| คอร์ด | รูปแบบ | โครงสร้าง | ตัวอย่างจากคอร์ด C | โน๊ต |
| --- | --- | --- | --- | --- |
| Major |  | 1 3 5 | C | C E G |
| Major 6 | \_6 | 1 3 5 6 | C6 | C E G A |
| Major 7 | \_maj7,\_M7 | 1 3 5 7 | Cmaj7, CM7 | C E G B |
| Dominant 7 | \_7 | 1 3 5 7♭ | C7 | C E G B♭ |
| Minor | \_m | 1 3♭ 5 | Cm | C Eb G |
| Minor6 | \_m6 | 1 3♭ 5 6 | Cm6 | C Eb G A |
| Minor7 | \_m7 | 1 3♭ 5 7♭ | Cm7 | C Eb G Bb |
|  |  |  |  |  |
|  |  |  |  |  |

* + คอร์ดกีตาร์ คอร์ดที่เล่นบนกีตาร์
* คอร์ด (เรขาคณิต) ส่วนของเส้นตรงภายในรูปวงกลม
* คอร์ด (อากาศยาน) ความยาวตั้งแต่ส่วนหัวของปีกจรดส่วนท้ายของปีก
* คอร์ด (ตารางแฮชแบบกระจาย) โพรโทคอลสำหรับรับส่งข้อมูลตารางแฮชแบบกระจาย

ดูเพิ่ม
-------

* คอร์ต (court)

|  |  |
| --- | --- |
| Disambiguation icon |  หน้าแก้ความกำกวมนี้รวมบทความที่มีชื่อเหมือนหรือใกล้เคียงกัน
ถ้าลิงก์ภายในใดนำคุณมาหน้านี้ คุณอาจต้องการแก้ไขลิงก์ให้ชี้ไปยังหน้าที่ต้องการโดยตรง |
สำหรับภาพยนตร์ชุดเจมส์ บอนด์ในชื่อเดียวกัน ดูที่ องค์กรลับดับพยัคฆ์ร้าย
สัญลักษณ์ของสเปกเตอร์
**สเปกเตอร์** (อังกฤษ: SPECTRE) เป็นองค์กรลับในนวนิยายชุด *เจมส์ บอนด์* เขียนโดยเอียน เฟลมมิง ชื่อองค์กรมาจากคำว่า **Sp**ecial **E**xecutive for **C**ounter-intelligence, **T**errorism, **R**evenge and **E**xtortion (แปล: ผู้บริการพิเศษต่อต้านสายลับ, ก่อการร้าย, ล้างแค้นและข่มขู่)

สเปกเตอร์ก่อตั้งในช่วงกลางทศวรรษที่ 1950 โดย เอิร์นส์ สตาฟโร โบลเฟลด์ ศัตรูคู่อาฆาตของเจมส์ บอนด์ โดยเริ่มต้นจากการเป็นกลุ่มนักธุรกิจที่มีสายสัมพันธ์กับองค์กรอาชญากรรมทั่วโลก เช่น เกสตาโปของนาซีเยอรมนี, องค์กรสเมิร์ช (SMERSH) ของโซเวียต, ตำรวจลับของยอซีป บรอซ ตีโต, มาเฟียอิตาลี เป็นต้น ก่อนจะขยายตัวเป็นองค์กรระดับโลก

การปรากฏตัว
-----------

ในฉบับนิยาย สเปกเตอร์ปรากฏตัวครั้งแรกในนิยาย *Thunderball* ต่อมามีการกล่าวถึงใน *The Spy Who Loved Me* และในบทที่สองของ *On Her Majesty's Secret Service* ซึ่งเรียกรวมกันว่า "ไตรภาคของโบลเฟลด์" ก่อนจะปรากฏตัวครั้งสุดท้ายใน *You Only Live Twice*

ในฉบับภาพยนตร์ สเปกเตอร์ปรากฏตัวครั้งแรกใน *พยัคฆ์ร้าย 007* โดยเป็นองค์กรที่ ดร. โน ทำงานให้ ต่อมาในภาค *เพชฌฆาต 007* สเปกเตอร์กลับมาปรากฏตัวอีกครั้งเพื่อล้างแค้นให้ ดร. โน ภาคนี้ยังเป็นครั้งแรกที่มีการพูดถึงชื่อโบลเฟลด์ด้วย หลังภาคนี้ สเปกเตอร์ยังปรากฏตัวต่ออีกสามภาค ก่อนจะปรากฏตัวในภาคสุดท้าย *007 เพชรพยัคฆราช*

แหวนสเปกเตอร์ที่ปรากฏในทีเซอร์ *Spectre*
ในปี ค.ศ. 2015 สเปกเตอร์กลับมาปรากฏตัวอีกครั้งใน *องค์กรลับดับพยัคฆ์ร้าย* (Spectre)

บุคลากร
-------

คณะทำงานของสเปกเตอร์มีทั้งสิ้น 21 คน แต่ละคนจะมีรหัสเป็นหมายเลข โดยห้าหมายเลขแรกยึดตามในภาพยนตร์ ประกอบด้วย:

* **หมายเลข 1:** เอิร์นส์ สตาฟโร โบลเฟลด์ (Ernst Stavro Blofeld)
* **หมายเลข 2:** เอมิลิโอ ลาร์โก (Emilio Largo)
* **หมายเลข 3:** โรซา เคล็บบ์ (Rosa Klebb)
* **หมายเลข 4:** เคานต์ลิปเป (Count Lippé)
* **หมายเลข 5:** ทอฟ ครอนสทีน (Tov Kronsteen)

อ้างอิง
-------

1. ↑  Here’s Why the Next James Bond Film Is Called Spectre
2. ↑  Ernst Stavro Blofeld - Villains Wiki - Wikia
3. ↑  *Thunderball*, Ian Fleming, Page 63, 1961, London: Johnathon Cape
4. ↑  Ernst Stavro Blofeld - James Bond 007 Wiki
5. ↑  Spectre (2015) - IMDb
6. ↑  SPECTRE - James Bond 007 Wiki
7. ↑  ย้อนเวลาไปกับ "SPECTRE" องค์กรที่จะกลับมามีบทบาทอีกครั้งในหนัง Bond เรื่องที่ 24
**การปรึกษาหารือ** (อังกฤษ: public consultation, consultation) เป็นวิธีหนึ่งของการมองอนาคต วิธีการนี้ขอความเห็นจากชุมชนในวงกว้าง เพื่อพัฒนามุมมองในเรื่องอนาคตที่คาดหวัง อนาคตที่เป็นไปได้ และอนาคตที่พึงปรารถนาในระยะยาว อนาคตที่คาดหวังตั้งอยู่บนพื้นฐานการวิเคราะห์ของผู้เชี่ยวชาญ รวมทั้งทิศทางและการขยายแนวโน้มต่อจากในปัจจุบัน อนาคตที่เป็นไปได้เป็นการให้ทางเลือกหลายทางแก่โลกซึ่งอาจเปลี่ยนแปลงอย่างมีนัยสำคัญในระยะยาว อนาคตที่พึงปรารถนา คือ อนาคตที่ชุมชนต้องการจะบรรลุ ซึ่งประกอบด้วยค่านิยมและความปรารถนาของปัจเจกชน ยุทธวิธีของภาคเอกชนและองค์กรในชุมชน และแผนการของรัฐบาล จากการเปรียบเทียบอนาคตทั้งสามแบบดังกล่าว จะช่วยบ่งชี้ประเด็นหลักและแรงผลักดันหลักในการเปลี่ยนแปลง เพื่อนำมาพัฒนายุทธศาสตร์ของชาติเพื่อให้บรรลุอนาคตที่พึงปรารถนา และในขณะเดียวกันก็จัดการกับการเปลี่ยนแปลงที่อาจเกิดขึ้น

เทคนิคนี้ก่อให้เกิดประโยชน์ของกระบวนการในแง่การสื่อสาร การประสานงาน ความผูกพันและความเข้าใจที่กล่าวถึงก่อนหน้า เช่นเดียวกันวิธีวิธีเดลฟาย กระบวนการนี้ใช้เงินและเวลาสูงมากเนื่องจากใช้คนจำนวนมากในกระบวนการปรึกษา แต่ข้อแตกต่างคือ วิธีการนี้ค่อนข้างเฉพาะเจาะจงในแต่ละประเทศและวัฒนธรรม จึงไม่สามารถนำผลลัพธ์แต่ละประเทศมาเปรียบเทียบกันได้โดยสะดวก ออสเตรเลีย เนเธอร์แลนด์ มีประสบการณ์ใช้เทคนิคการปรึกษา และเมื่อเร็ว ๆ นี้ อังกฤษใช้ทั้งเทคนิคการปรึกษาและวิธีเดลฟาย
**กระเล็นขนปลายหูสั้น** หรือ **กระถิกขนปลายหูสั้น** (อังกฤษ: Himalayan striped squirrel, Burmese striped squirrel; ชื่อวิทยาศาสตร์: *Tamiops mcclellandii*) เป็นกระรอกขนาดเล็ก ความยาวหัวและลำตัวประมาณ 11–12 เซนติเมตร หางยาวประมาณ 11–13 เซนติเมตร ขนหางสั้นและเรียบติดหนังไม่ฟูเป็นพวงอย่างกระรอกทั่วไป ปลายหูสีขาว ลำตัวสีน้ำตาลอมเทา หลังมีลายแถบขนานกันไปตามแนวสันหลังสีเหลืองหรือสีครีมสลับดำ แถบสีครีมด้านนอกสุดพาดยาวตั้งแต่จมูกไปจนจรดโคนหาง แถบนอกสุดนี้จะกว้างและสีสดกว่าแถบใน และกว้างกว่าของกระเล็นขนปลายหูยาว (*T. rodolphii*) ส่วนท้องสีเหลืองอ่อน ตัวเมียมีเต้านม 6 เต้า

กระเล็นขนปลายหูสั้นอาศัยได้ทั้งในป่าดิบทึบและป่าโปร่ง รวมถึงตามสวนสาธารณะหรือสวนหลังบ้านในบ้านเรือนของมนุษย์หรือชุมชนเมือง พบได้ทั่วแนวเทือกเขาหิมาลัยมาจนถึงพม่า, จีนตอนใต้ ทางใต้สุดแพร่ไปถึงคาบสมุทรมลายู ในประเทศไทยพบได้ในทางภาคตะวันตกตั้งแต่ใต้สุดจนถึงเหนือสุดของประเทศ รวมถึงภาคกลางตอนบน

มีพฤติกรรมมักหากินตัวเดียว หรืออาจเป็นกลุ่มที่เป็นครอบครัวเดียวกัน หากินในเวลากลางวัน กินผลไม้, เมล็ดพืช, ใบไม้ และแมลงเป็นอาหาร กระโดดและวิ่งไปมาบนกิ่งไม้อย่างคล่องแคล่ว เสียงร้องมีสองแบบ แบบหนึ่งคือ จี้ด ๆ สั้น ๆ คล้ายนก แต่แหลมดังบาดหู และอีกแบบหนึ่งคือเสียงแหลมยาวสั่นระรัวที่ค่อย ๆ ผ่อนเสียงลง

ไม่ได้เป็นสัตว์ป่าคุ้มครองหรือสัตว์ป่าสงวนตามพระราชบัญญัติสงวนและคุ้มครองสัตว์ป่า พุทธศักราช 2535 แต่อย่างใด และนิยมเลี้ยงกันเป็นสัตว์เลี้ยง

อ้างอิง
-------

1. ↑  Duckworth, J. W. Lunde, D. & Molur, S. (2008). *Tamiops macclellandii*. In: IUCN 2008. IUCN Red List of Threatened Species. Downloaded on 8 มกราคม 2009.
2. ↑  Thorington, R.W. Jr.; Hoffmann, R.S. (2005). "Family Sciuridae". ใน Wilson, D.E.; Reeder, D.M (บ.ก.). *Mammal Species of the World: a taxonomic and geographic reference* (3rd ed.). The Johns Hopkins University Press. pp. 754–818. ISBN 0-8018-8221-4. OCLC 26158608.
3. ↑  กระเล็น. พจนานุกรมฉบับราชบัณฑิตยสถาน พ.ศ. 2542.
4. 1 2  Himalayan Striped Squirrel. *ecologyasia.com*.
5. ↑  สัตว์ป่าคุ้มครอง. *verdantplanet.org*.

แหล่งข้อมูลอื่น
---------------

* วิกิมีเดียคอมมอนส์มีสื่อเกี่ยวกับ *Tamiops mcclellandii*
* ข้อมูลที่เกี่ยวข้องกับ *Tamiops mcclellandii* ที่วิกิสปีชีส์

|  |  |
| --- | --- |
| การแยกแยะหน่วยอนุกรมวิธาน | 
* Wikidata: Q860585
* Wikispecies: Tamiops mcclellandii
* ADW: Tamiops\_macclellandi
* EoL: 4466257
* GBIF: 7261516
* iNaturalist: 697692
* ITIS: 930264
* IUCN: 21379
* MSW: 12400676
* NCBI: 461710

 |
คำว่า **คอร์เทกซ์รับความรู้สึก (อังกฤษ: sensory cortex)** อาจหมายถึงคอร์เทกซ์รับความรู้สึกทางกายปฐมภูมิ
หรืออาจหมายถึงคอร์เทกซ์ปฐมภูมิและทุติยภูมิของประสาทสัมผัสต่าง ๆ (ซึ่งแต่ละชนิดมีสองคอร์เทกซ์ คือในสมองซีกซ้ายและขวา)
รวมทั้งคอร์เทกซ์สายตา (visual cortex) ในสมองกลีบท้ายทอย, คอร์เทกซ์การได้ยิน (auditory cortex) ในสมองกลีบขมับ,
คอร์เทกซ์การได้กลิ่นปฐมภูมิ (primary olfactory cortex) ซึ่งอยู่ที่ uncus ของ Piriform cortex ซึ่งเป็นส่วนของคอร์เทกซ์กลีบขมับ,
คอร์เทกซ์การลิ้มรส (gustatory cortex) ซึ่งเป็นส่วนของ insular cortex,
และคอร์เทกซ์รับความรู้สึกทางกายปฐมภูมิ (primary somatosensory cortex) ซึ่งอยู่ที่ด้านหน้าของสมองกลีบข้าง

ส่วนด้านหน้าต่อจากคอร์เทกซ์รับความรู้สึกทางกายปฐมภูมิก็คือคอร์เทกซ์รับความรู้สึกทางกายสัมพันธ์ (somatosensory association cortex)
ซึ่งประสานข้อมูลความรู้สึกจากคอร์เทกซ์รับความรู้สึกทางกายปฐมภูมิ (รวมทั้งอุณหภูมิและแรงกดเป็นต้น)
เพื่อที่จะสร้างความเข้าใจเกี่ยวกับวัตถุที่กำลังสัมผัส
ส่วนด้านล่างของสมองกลีบหน้ามีป่องกลิ่น (olfactory bulb) ซึ่งรับข้อมูลความรู้สึกจากเส้นประสาทรับกลิ่นแล้วส่งข้อมูลนั้นไปยังเขตต่าง ๆ ในสมอง
แต่ว่า ข้อมูลของกลิ่นทั้งหมดไม่ได้ไปทางคอร์เทกซ์รับกลิ่นอย่างเดียว 
มีการส่งใยประสาทรับกลิ่นบางส่วนไปยังโครงสร้างต่าง ๆ ในระบบลิมบิกโดยตรง
และบางส่วนก็ส่งไปยังเขตเหนือเบ้าตา (supraorbital) ของสมองกลีบหน้า
การเชื่อมต่อกับระบบลิมบิกโดยตรงแบบนี้ เป็นเอกลักษณ์ของระบบรับกลิ่น

เขตคอร์เทกซ์ที่เกี่ยวข้องกับการได้ยิน การเห็น การได้กลิ่น และการรับความรู้สึกทางกาย (คือความรู้สึกสัมผัสและการรับรู้อากัปกิริยาเป็นต้น)
อยู่ที่ด้านข้างของร่องด้านข้าง (lateral fissure) และด้านหลังของร่องกลาง (central sulcus)
ซึ่งก็คือ อยู่ไปทางส่วนหลังของสมอง
ส่วนเขตคอร์เทกซ์ที่เกี่ยวข้องกับการลิ้มรสอยู่ที่ด้านหน้าของร่องกลาง

ให้สังเกตว่า ร่องกลางนั้นแบ่งคอร์เทกซ์สั่งการปฐมภูมิ (primary motor cortex ซึ่งอยู่ที่รอยนูนก่อนร่องกลางที่ด้านหลังของสมองกลีบหน้า)
จากคอร์เทกซ์รับความรู้สึกทางกาย (ซึ่งอยู่บนรอยนูนหลังร่องกลางที่ด้านหน้าของสมองกลีบข้าง)

คอร์เทกซ์รับความรู้สึกทางกายมีหน้าที่เกี่ยวกับความรู้สึกทางกาย สิ่งเร้าทางตา และแผนการเคลื่อนไหว

เชิงอรรถและอ้างอิง
------------------

1. ↑  "ศัพท์บัญญัติอังกฤษ-ไทย, ไทย-อังกฤษ ฉบับราชบัณฑิตยสถาน (คอมพิวเตอร์) รุ่น ๑.๑", ให้ความหมายของ cortex ว่า "คอร์เทกซ์" หรือ "เปลือกสมอง" และของ sensory ว่า "-รับความรู้สึก" หรือ "-สมอง"
2. 1 2  Marieb, Elaine N.; Hoehn, Katja (2008). *Anatomy & Physiology, Third Edition*. Boston: Benjamin Cummings/Pearson. pp. 391–395. ISBN 0-8053-0094-5.
**หนอนมอร์ริส** (อังกฤษ: Morris worm) หรือ **หนอนอินเทอร์เน็ต 2 พฤศจิกายน ค.ศ. 1988** เป็นหนอนคอมพิวเตอร์ตัวแรก ๆ ที่แพร่กระจายผ่านอินเทอร์เน็ต หนอนมอร์ริสถูกพิจารณาว่าเป็นหนอนตัวแรก และแน่นอนว่าเป็นตัวแรกที่ได้รับความสนใจอย่างสำคัญจากสื่อกระแสหลัก นอกจากนี้ ยังเป็นผลให้เกิดการพิสูจน์ว่ากระทำผิดครั้งแรกในสหรัฐอเมริกาภายใต้รัฐบัญญัติการฉ้อโกงและใช้คอมพิวเตอร์ในทางที่ผิด ค.ศ. 1986 โค้ดถูกเขียนขึ้นโดยนักศึกษามหาวิทยาลัยคอร์เนลล์ โรเบิร์ต แทบแพน มอร์ริส และเริ่มปล่อยเมื่อวันที่ 2 พฤศจิกายน ค.ศ. 1988 จากสถาบันเทคโนโลยีแมสซาชูเซตส์ (MIT)

เจตนาของผู้สร้างมิได้ต้องการเขียนขึ้นเพื่อก่อความเสียหาย แต่เพื่อวัดขนาดของอินเทอร์เน็ต ยิ่งไปกว่านั้น หนอนมอร์ริสทำงานโดยอาศัยช่องจุดอ่อนที่ทราบกันใน Unix sendmail, finger และ rsh/rexec เช่นเดียวกับรหัสผ่านที่อ่อนแอ

แผ่นดิสก์ซึ่งบรรจุซอร์สโค้ดของหนอนมอร์ริส เก็บรักษาไว้ที่พิพิธภัณฑ์วิทยาศาสตร์บอสตัน

ผล
--

สำนักงานตรวจสอบบัญชีกลางสหรัฐอเมริกาประเมินมูลค่าความเสียหายไว้ระหว่าง 10-100 ล้านดอลลาร์สหรัฐ

มอร์ริสถูกพิจารณาคดีและตัดสินว่าละเมิดประมวลกฎหมายสหรัฐอเมริกาหมวด 18 มาตรา 1030 รัฐบัญญัติการฉ้อโกงและใช้คอมพิวเตอร์ในทางที่ผิด ในคดีระหว่างพนักงานอัยการ กับมอร์ริส หลังอุทธรณ์ เขาถูกตัดสินโทษคุมประพฤติสามปี บำเพ็ญประโยชน์ต่อสาธารณะ 400 ชั่วโมง และปรับ 10,000 ดอลลาร์สหรัฐ

อ้างอิง
-------

1. ↑  Dressler, J. (2007). "United States v. Morris". *Cases and Materials on Criminal Law*. St. Paul, MN: Thomson/West. ISBN 9780314177193.
2. ↑  US vs. Morris
3. ↑  During the Morris appeal process, the U.S. Court of Appeals estimated the cost of removing the virus from each installation was in the range of $200 - 53,000. Possibly based on these numbers, Harvard spokesman Clifford Stoll estimated the total economic impact was between $100,000 - 10,000,000.  เก็บถาวร 2011-10-09 ที่ เวย์แบ็กแมชชีน
4. ↑  United States v. Morris, 928 F.2d 504, 505 (2d Cir. 1991).
5. ↑  "Computer Intruder is Put on Probation and Fined" by John Markoff, New York Times. The total fine ran to $13,326, which included a $10,000 fine, $50 special assessment, and $3,276 cost of probation oversight.
**ยิม แบยอง** (เกาหลี: 임백령, ?-?) เป็นขุนนางคนสำคัญในรัชกาล พระเจ้าชุงจง และเป็นแกนนำ ฝ่ายยุนเล็ก มีฉายาว่า **เคมา** ตายเพราะม้าซึ่งเกี่ยวข้องกับฉายา

**ยิม แบยอง** เกิดเมื่อใดไม่ปรากฏเป็น ยังบัน หรือ บัณฑิต จากเมือง แฮอัน ได้เดินทางมายัง ฮันยาง เพื่อเข้าสอบเป็นขุนนางเพราะชื่นชอบอุดมการณ์ของ โชวกวางโจ ขุนนางคนสำคัญในต้นรัชกาลพระเจ้าชุงจงที่ต้องการกำจัดพวกขุนนางที่เอาแต่ผลประโยชน์ใส่ตัวแต่เมื่อยิม แบยองมาสอบปรากฏว่าไม่ผ่านหลังจากนั้นก็เข้าสอบเรื่อยๆ ก็ไม่ผ่านอีกจนครั้งสุดท้ายปรากฏว่าเขาสอบผ่านเป็น จอหงวน ได้เป็นขุนนางสมใจจากนั้นเขาก็ได้ร่วมมือกับ ยุน ว็อน-ฮย็อง และ ยุน วอนโล ตั้ง ฝ่ายยุนเล็ก ขึ้นและในเหตุการณ์ที่เรียกว่า เหตุการณ์การกวาดล้างปีอึยซา ยิม แบยองผู้นี้ก็ได้หยิบดาบขึ้นไล่ฟันเหล่าขุนนางและบัณฑิต ฝ่ายยุนใหญ่ ล้มตายจำนวนมากแสดงให้เห็นว่าขุนนางผู้นี้แท้จริงแล้วก็เป็นพวกทะเยอทะยานมักใหญ่ใฝ่สูงนั่นเอง

หลังจากเหตุการณ์นี้ได้ไม่นานก็ถึงช่วงวาระสุดท้ายในชีวิตของยิม แบยองเมื่อพระเจ้าจุงจงได้ให้เขาเป็นทูตไปยัง ต้าหมิง แต่ยังไม่ทันได้ไปก็พลาดท่าตกม้าตายซึ่งสมกับฉายาของเขาว่า **เคมา** ที่แปลว่า **เสนาบดีตกม้า** และนักษัตรในปีนั้นก็คือ มะเมีย ที่มีม้าเป็นสัญลักษณ์
**หอยพิม** (อังกฤษ: Angle's wing, Oriental angel's wing; ชื่อวิทยาศาสตร์: *Pholas orientalis*) เป็นหอยสองฝาทะเลที่เป็นเอกลักษณ์ของจังหวัดสมุทรสาคร เนื่องจากในบริเวณก้นอ่าวไทย และปากแม่น้ำท่าจีนในจังหวัดสมุทรสาครเป็นแหล่งที่พบหอยพิมมากกว่าชายทะเลด้านอื่น ๆ

รูปร่าง
-------

หอยพิมจะมีรูปร่างกลมยาวรี เปลือกขาวบางเปราะมีปุ่มสากมือ เปลือกนี้ถ้ากลางออกจะดูคล้ายปีกนางฟ้าในเทพนิยาย

ลักษณะ
------

ตัวหอยแบ่งออกเป็น 2 ส่วน คือ

1. **ส่วนลำตัว**  มีลักษณะอ้วนป้อมและนิ่ม ประกอบด้วยปาก ซึ่งมีเขี้ยวคล้ายฟันกระต่าย 2 ซี่ ไว้สำหรับบดอาหาร ต่อไปเป็นกระเพาะ ลำไส้ และอวัยวะต่าง ๆ
2. **เนื้อเยื่อ** มีลักษณะเป็นเนื้อเยื่อมีกล้มเนื้อเหนียวนุ่มคล้ายงวงช้าง ใช้ดูดอาหารจากน้ำ

ที่อยู่อาศัย
------------

หอยพิมชอบอาศัยอยู่บริเวณแนวระดับน้ำลงต่ำสุด พื้นพื้นดินเหนียวปนทรายละเอียด ผิวหน้าดินเป็นโคลนเลนบาง ๆ อาศัยอยู่ในรูลึกประมาณ 30-40 เซนติเมตร ปากรูกว้างประมาณ 1 เซนติเมตร ลึกลงไปจะกว้าง ตามตัวเวลาน้ำขึ้นจะเคลื่อนตัวและชูงวงขึ้นไปในน้ำเพื่อดูดอาหาร เมื่อเวลาน้ำลงจะเคลื่อนตัวลงไปอยู่ในก้นรู

อาหาร
-----

หอยพิมกินอาหารจำพวกแพลงก์ตอนที่ล่องลอยอยู่ใกล้ผิวหน้าดิน โดยการกรอง หอยพิมขนาดใหญ่อ้วนสมบูรณ์ จะพบมากในช่วงเดือนธันวาคม - มีนาคม การจับหอยพิมใช้วิธีดำน้ำลงไปก็บด้วยมือ นับว่าหอยพิมเป็นสัตว์สัญลักษณ์ของจังหวัดสมุทรสาคร เนื่องจากแหล่งที่พบหอยพิมมากอยู่บริเวณชายฝั่งทะเลตำบลโกรกกราก ตำบลพันท้ายนรสิงห์, ตำบลบางหญ้าแพรก, ตำบลกาหลง และอำเภอเมืองสมุทรสาคร หอยพิมสามารถนำมาทำเป็นอาหาร ได้หลายรูปแบบ เช่น ตากแห้ง, ลวก, แกงจืด,  แกงส้ม หรือผัดฉ่า เป็นต้น แต่ก่อนที่จะนำมาทำเป็นอาหารจะต้องนำเอาเขี้ยวออกเสียก่อน และถ้าจำนำหอยสด ๆ มาทำอาหาร ควรนำหอยเป็น ๆ มาแช่น้ำเค็ม 1 คืน เพื่อให้คายโคลนแล้วจึงค่อยแกะเปลือกออกล้างส่วนหัว รีดส่วนที่เป็นงวงเพื่อให้สิ่งที่ยังคงค้างอยู่ภายในออกทิ้ง นำเขี้ยวออกแล้วจึงนำไปประกอบอาหารตามต้องการ

อ้างอิง
-------

* เก็บถาวร 2009-02-22 ที่ เวย์แบ็กแมชชีน
* เก็บถาวร 2008-12-27 ที่ เวย์แบ็กแมชชีน

* สิทธิ กุหลาบทอง. 2554. ชีววิทยา การทำประมง และแนวทางการเพาะเลี้ยงหอยพิม Pholas orientalis).

วารสารคณะสัตวศาสตร์และเทคโนโลยีการเกษตร มหาวิทยาลัยศิลปากร. ปีที่ 2 ฉบับที่ 3: 27-37.

  

1. ↑  *Pholas orientalis* Gmelin, 1791 (อังกฤษ)

แหล่งข้อมูลอื่น
---------------

*